ΑΠΟΦΑΣΗ ΤΟΥ ΣΥΜΒΟΥΛΙΟΥ της 8ης Νοεμβρίου 1993 για την κοινή δράση που υιοθέτησε το Συμβούλιο βάσει του άρθρου Ι.3 της συνθήκης για την Ευρωπαϊκή Ένωση, όσον αφορά τη μεταφορά της ανθρωπιστικής βοήθειας στη Βοσνία-Ερζεγοβίνη (93/603/ΚΕΠΠΑ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συθήκη για την Ευρωπαϊκή Ένωση, και ιδίως το άρθρο Ι.3,

τους γενικούς προσανατολισμούς του Ευρωπαϊκού Συμβουλίου της 29ης Οκτωβρίου 1993 που υιοθέτησε την αναζήτηση μέσω διαπραγματεύσεων μόνιμης λύσης για τη σύρραξη στην πρώην Γιουγκοσλαβία, καθώς και τη μεταφορά της ανθρωπιστικής βοήθειας στη Βοσνία-Ερζεγοβίνη ως τομέα κοινής δράσης,

ΑΠΟΦΑΣΙΖΕΙ:

1. Η Ευρωπαϊκή Ένωση θα εντείνει τις προσπάθειές της υπέρ των χειμαζομένων πληθυσμών της Βοσνίας-Ερζεγοβίνης. Για το σκοπό αυτό είναι έτοιμη:

- να αυξήσει τη συνεισφορά της στα μέσα τα οποία έχουν τεθεί στη διάθεση της HCR (Υπάτης Αρμοστείας για τους Πρόσφυγες),

- να υποστηρίξει τη μεταφορά της διεθνούς βοήθειας, κυρίως καθορίζοντας, αποκαθιστώντας και διατηρώντας τα καταλληλότερα δρομολόγια.

2. Η Προεδρία αναλαμβάνει να έρθει σε επαφή με τους συμπροέδρους της διευθύνουσας επιτροπής της Διάσκεψης του Λονδίνου, με την HCR και την UNPROFOR (Δυνάμεις Προστασίας των Ηνωμένων Εθνών) για να καθορίσει τα καταλληλότερα δρομολόγια, κυρίως προς το Σαράγεβο, καθώς και να μελετήσει τις συνθήκες και τους τρόπους επαναλειτουργίας των αεροδρομίων της Τούζλα και του Μοστάρ.

3. Η Προεδρία και η Επιτροπή, επικουρούμενες από την ECMM (αποστολή ελέγχου των Ευρωπαϊκών Κοινοτήτων) και την ECTF θα συντάξουν, σε στενή συνεργασία με την HCR και την UNPROFOR, έκθεση για τις ανάγκες στον τομέα της μεταφοράς της βοήθειας. Ο ρόλος και η ενδεχομένη ενίσχυση της ECMM και της ECTF θα εκτιμηθούν σε αυτά τα συγκερκιμένα πλαίσια.

4. Βάσει της προαναφερόμενης έκθεσης, το Συμβούλιο θα καθορίσει το κονδύλιο που είναι απαραίτητο για τη χρηματοδότηση των αναγκών που θα ορισθούν κατ' αυτό τον τρόπο. Θα αποφασίσει για το ποσό με το οποίο θα επιβαρυνθεί ο κοινοτικός προϋπολογισμός, λαμβάνοντας υπόψη τις διαθέσιμες εθνικές εισφορές. Για το ποσό με το οποίο θα επιβαρυνθεί ο κοινοτικός προϋπολογισμός θα εφαρμοσθεί η διαδικασία του προϋπολογισμού που προβλέπεται από την συνθήκη για την ίδρυση της Ευρωπαϊκής Κοινότητας.

Τατόχρονα, η Προεδρία θα απευθυνθεί στις τρίτες χώρες για να επιτύχει πρόσθετες συνεισφορές εκ μέρους των για την ανθρωπιστική δράση στη Βοσνία-Ερζεγοβίνη.

5. Ο λόρδος Όουεν, σε συνεννόηση με τον κ. Τ. Στόλτεμπεργκ, και σε συνεργασία με την Προεδρία, καθώς και με τις HCR και UNPROFOR, επιφορτίζεται να συγκαλέσει το ταχύτερο δυνατόν όλες τις αντιμαχόμενες πλευρές της Βοσνίας-Ερζεγοβίνης, με σκοπό να επιτύχει σταθερές και συγκεκριμένες δεσμεύσεις από μέρους τους, ιδίως σε τοπική κλίμακα, όσον αφορά τη διατήρηση των καταλληλότερων δρομολογίων όπως θα καθοριστούν.

6. Θα χρησιμοποιηθεί κάθε ενδεδειγμένο μέσο για την υποστήριξη της μεταφοράς της ανθρωπιστικής βοήθειας μέσω των καταλληλότερων δρομολογίων σύμφωνα με τα σχετικά ψηφίσματα του Συμβουλίου Ασφαλείας.

7. Τα κράτη μέλη της Ένωσης θα πράξουν παν το δυνατόν ώστε να ενισχυθεί η συμμετοχή τους στην UNPROFOR, ιδίως στον τομέα της επιμελητείας και της τεχνολογίας. Η Προεδρία αναλαμβάνει να μελετήσει, σε στενή συνεργασία με το Γενικό Γραμματέα των Ηνωμένων Εθνών, τα μέσα για να επιτύχει πρόσθετες συνεισφορές από τρίτες χώρες στην UNPROFOR.

8. Η Επιτροπή συμμετέχει εξ ολοκλήρου στα καθήκοντα που ανατίθενται στην Προεδρία σύμφωνα με το άρθρο Ι.5 παράγραφος 3 της συνθήκης.

9. Εφόσον η υλοποίηση της κοινής δράσης, όπως ορίζεται, καθιστά αναγκαία την επέμβαση του Συμβουλίου Ασφαλείας, η θέση της Ένωσης θα τύχει, εφόσον χρειαστεί, της υπεράσπισης που προβλέπει στο άρθρο Ι.5.

10. Η παρούσα απόφαση αρχίζει να ισχύει από σήμερα και εφαρμόζεται έως τις 31 Μαρτίου 1994, με την επιφύλαξη μελλοντικών παρατάσεων που θα αποφασιστούν από το Συμβούλιο. Η Προεδρία υποβάλλει τακτικά έκθεση στο Συμβούλιο για την πρόοδο της υλοποίησης της απόφασης αυτής.

11. Η παρούσα απόφαση δημοσιεύεται στην Επίσημη Εφημερίδα.

Βρυξέλλες, 8 Νοεμβρίου 1993.

Για το Συμβούλιο

Ο Πρόεδρος

W. CLAES